***Barski pjevač*** (eng. *Honkytonk Man*) film je iz 1982. godine koji je režirao, producirao i u kojem glavnu ulogu glumi Clint Eastwood. To je jedan od Eastwoodovih manje poznatih uradaka, film ceste čija se radnja odvija u doba Velike depresije.

Glavni je lik country i blues pjevač Red Stovall, koji sa svojim nećakom Whitom putuje u Nashville, kako bi nastupio na audiciji za najslušaniji radijski program "Grand Ole Opry".

Radnja
------

Za vrijeme Velike depresije, glazbenik Red Stovall (Clint Eastwood) dolazi u posjet na farmu svoje sestre u Oklahomi. Red je alkoholičar koji boluje od tuberkuloze i koji je sklon naglom mijenjanju raspoloženja uzrokovanom bolešću i alkoholom. Njegov nećak Whit (glumi ga Clintov sin Kyle Eastwood) očaran je ujakom i moli roditelje da ga puste na put s njim u Nashville, jer "ne želi biti berač pamuka cijeli život". Oni, nevoljko, pristaju, dijelom zbog toga što im je pješčana oluja uništila urod i prisiljeni su seliti se u Kaliforniju, a dijelom i kako bi dječak pazio na nepouzdanog i bolesnog Reda. S Redom i Whitom u Tennessee kreće i Whitov djed (John McIntire, karakterni glumac poznat iz brojnih westerna).

Na putovanju Red gotovo stalno uvlači sebe i dječaka u nevolje. Prvo završi u zatvoru zbog krađe kokošiju, a Whit ga oslobodi vezavši jedan kraj konopca za zatvorske rešetke, a drugi za branik automobila. Nešto kasnije, Red se odluči okupati u toru gdje ga dočeka pobješnjeli bik, a Whit ga opet spasi odvukavši pažnju bika.

Red traži čovjeka po imenu Arnspringer (Barry Corbin), varalicu i kockara, koji mu je ostao dužan novce. U potrazi naiđu na javnu kuću, gdje Whit gubi nevinost. Nakon što se Arnspringer i Red neuspješno pokušaju dogovoriti oko isplate, Red opljačka Arnspringera i njegove kockarske partnere, a krišom im se u bijegu pridruži Arnspringerova sluškinja Marlene (Alexa Kenin), koja kao i Red sanja o glazbenom uspjehu u Nashvilleu.

Kad družina napokon stigne u Nashville, Redova tuberkuloza dosegla je takav stadij da mu audicija neslavno propadne. Ipak, glazbeni agent Henry Axle (Joe Regalbuto) ponudi mu snimanje albuma, što Red vidi kao - doslovno - posljednju priliku. Izmučen bolešću, Red ipak uspije snimiti album, a u posljednjoj pjesmi pomogne mu gitarist Smoky (country legenda Marty Robbins, koji je umro tjedan dana prije premijere filma).

Marlene i Whit pokušavaju pomoći Redu koliko mogu, ali on ipak umire. Ironično, nakon njegove smrti pjesma "Honkytonk Man" postaje hit na radiju.

Produkcija
----------

Scenarij za film napisao je, prema vlastitom romanu, američki pisac Clancy Carlile. Film se snimao u kalifornijskom okrugu Solano te pored grada Stocktona.

Većinu je pjesama u filmu skladao Steve Dorff, a Clint Eastwood ih sam izvodi. Ovu temu propalog glazbenika, koja ga je očito fascinirala, Eastwood je još detaljnije obradio šest godina poslije, u filmu *Bird*.

Kritički prijam
---------------

Na stranici Rotten Tomatoes čak je 93% kritičara ocijenilo film pozitivnom ocjenom. Filmski kritičar Rob Gonsalves napisao je o *Barskom pjevaču*: "Ovaj mali film je jedno od neprimjećenih blaga 1980-ih i sigurno među najboljim filmovima te godine". Eric Henderson iz Slant Magazinea se također izrazio pozitivno o filmu: "Iako je film očito umotan u nostalgičnu sentimentalnost, Eastwood ne dopušta *Barskom pjevaču* otklizavanje u preosjetljiv teritorij". Richard Schickel, kritičar časopisa "Time", ističe da je "film posveta ne samo običnim ljudima u vrijeme Velike depresije, već i country-and-western glazbi, prije nego su je iskvarili urbani kauboji".

Izvori
------

1. 1 2  Honkytonk Man (1982) - Plot summary ()
2. ↑  John McIntire at IMDb.com ()
3. ↑  Rotten Tomatoes - Honkytonk Man ()
4. ↑  "Honkytonk Man" Arhivirano 2010-02-04 na Wayback Machine-u, efilmcritic.com ()
5. ↑  Honkytonk Man review", SlantMagazine.com ()
6. ↑  "Plain Song" Arhivirano 2012-11-11 na Wayback Machine-u, Time.com ()

Eksterni linkovi
----------------

* *Honkytonk Man* na sajtu IMDb
* *Barski pjevač* na RottenTomatoes.com ()
* *Barski pjevač*[*mrtav link*] na AllMovie.com ()

| * p
* r
* u
Filmovi koje je režirao Clint Eastwood |
| --- |
| 
* *Play Misty for Me* (1971)
* *High Plains Drifter* (1973)
* *Breezy* (1973)
* *The Eiger Sanction* (1975)
* *The Outlaw Josey Wales* (1976)
* *The Gauntlet* (1977)
* *Bronco Billy* (1980)
* *Firefox* (1982)
* *Honkytonk Man* (1982)
* *Sudden Impact* (1983)
* *Pale Rider* (1985)
* *Heartbreak Ridge* (1986)
* *Bird* (1988)
* *White Hunter Black Heart* (1990)
* *The Rookie* (1990)
* *Unforgiven* (1992)
* *A Perfect World* (1993)
* *The Bridges of Madison County* (1995)
* *Absolute Power* (1997)
* *Midnight in the Garden of Good and Evil* (1997)
* *True Crime* (1999)
* *Space Cowboys* (2000)
* *Blood Work* (2002)
* *Piano Blues* (2003)
* *Mystic River* (2003)
* *Million Dollar Baby* (2004)
* *Flags of Our Fathers* (2006)
* *Letters from Iwo Jima* (2006)
* *Changeling* (2008)
* *Gran Torino* (2008)
* *Invictus* (2009)
* *Hereafter* (2010)
* *J. Edgar* (2011)
* *Jersey Boys* (2014)
* *American Sniper* (2014)
* *Sully* (2016)
* *The 15:17 to Paris* (2018)
* *The Mule* (2018)
* *Richard Jewell* (2019)
* *Cry Macho* (2021)

 |